Tveir Vestlendingar í Landsbyggðarúrvalinu Hin árlega keppni höfuðborgarsvæðisins og landsbyggðarinnar í golfi fer fram í dag og á morgun . Spilað er um KPMG bikarinn og leikið á Hólmsvelli í Leiru . Fyrsta umferð er hafin á mótinu . Hægt er að fylgjast með stöðu mála á www.golf.is og þá er ýmsar fréttir af mótinu að fá á www.kylfingur.is þar sem einnig er tvitter lýsing . Mótið er jafnframt lokamót Golfsambands Íslands . Mótið er áheitagolf þar sem allir keppendur taka þátt í að styðja við Ljósið , en KPMG hefur heitið á þátttakendur með þeim hætti að þeir sem hitta 16. flötina leggja samtökunum til 20 þúsund . Heildarupphæð áheita munu leggjast við söfnun til styrktar Ljósinu sem m.a . Sigurður Hallvarðsson hefur safnað fyrir , en hann skilaði 8 milljónum króna til Ljóssins nýverið eftir frækilega áheitagöngu . Liðsstjóri landsbyggðarliðsins er Páll Ketilsson ritstjóri en liðsstjóri höfuðborgarsvæðisins er Ragnhildur Sigurðardóttir golfkennari og margfaldur Íslandsmeistari úr Golfklúbbi Reykjavíkur . Ellefu eru í hvoru liði . Gaman er að segja frá því að kylfingarnir Valdís Þóra Jónsdóttir frá Akranesi og Bjarki Pétursson úr Borgarnesi eru verðugir fulltrúar landsbyggðarinnar á mótinu .